BOSNA I HERCEGOVINA 

FEDERACIJA BOSNE I HERCEGOVINE

UNSKO SANSKI KANTON 

OPĆINSKI SUD U BIHAĆU                                                                                                      

Broj: 17 0 St 029235 05 St 

Bihać, 26.08.2026. godine 

             Općinski sud u Bihaću postupajući po stečajnom sudiji Aladinu Bajriću, u stečajnom postupku nad imovinom stečajnog dužnika D.D. “Bosna“ Cazin – u stečaju, zast. po stečajnom upravniku Samiru Ćatoviću iz Bihaća, van rasprave, dana 26.08.2026.godine, donio je sljedeće:

R J E Š E NJ E

I/  Zaključuje se stečajni postupak nad stečajnim dužnikom D.D „Bosna“ Cazin – u stečaju sa sjedištem na adresi ul. Hasana Mujezinovića br. 67. - Cazin, MBS: 1-450-00, ID: 4263015210007.
II/  Ovo rješenje ime se objaviti u “Službenim novinama F BiH”, na web stranici  i na oglasnoj tabli ovog suda.

III/  Nakon pravosnažnosti ovo rješenje ima se dostaviti Općinskom sudu u Bihaću - Odjeljenju za poslove upisa u registar pravnih lica, radi brisanja stečajnog dužnika iz sudskog registra, te upisa zabilježbe ovlaštenja stečajnog upravnika da zastupa stečajnu masu stečajnog dužnika D.D. “Bosna” Cazin – u stečaju u  postupcima  kod nadležnog Zemljišno - knjižnog ureda Općinskog suda u Cazinu i  Grada Cazina - Službe za imovinsko-pravne, geodetske  i katastarske poslove.

IV/ Obavještavaju se stečajni dužnik, stečajni upravnik i članovi Odbora povjerilaca da pravne posljedice zaključenja stečajnog postupka nastupaju osmog dana po proteku dva dana od dana objavljivanja ovog rješenja u "Službenim novinama F BiH“.

V/ Ovlašćuje se stečajni upravnik  Samir Ćatović, dipl. oec. iz Bihaća, iz Bihaća, ulica Muhsina Rizvića br. 11.  ili punomoćnik kojeg on odredi, da nakon zaključenja stečajnog postupka nastavi zastupati stečajnu masu stečajnog dužnika D.D. "Bosna" Cazin – u stečaju do okončanja postupaka kod nadležnog Zemljišno - knjižnog ureda Općinskog suda u Cazinu i  Grada Cazina - Službe za imovinsko-pravne, geodetske  i katastarske poslove  koji se vode nad nepokretnom imovinom stečajnog dužnika označene kao k.č. br. 1783/2 „ KOD SVLAČIONICE“ ukupne površine 324 m2 upisane  u pl. br.  294 k.o Cazin Grad,  a kojoj po starom katastarskom operatu odgovara nekretnina označena kao k.č. br.  562/2  „BARA“ ukupne površine 324 m2 upisane u zk. ul. br.  95 k.o.  SP_Cazin.

VI/ Stečajni upravnik će sa eventualno naplaćenim potraživanjima ostvarenim u postupcima navedenim u stavu  V/ ovog rješenja postupiti  kao sa naknadno pronađenom imovinom  shodno odredbi iz  člana 128. Zakona o stečajnom postupku


O b r a z l o ž e nj e

Rješenjem ovog suda br. St - 5/05 od 31.03.2006. godine  otvoren je stečajni postupak nad imovinom pravnog lica  D.D. “Bosna“ Cazin  – u stečaju sa sjedištem na adresi ulica Hasana Mujezinovića 67. Cazin.

Dana  09.07.2026. godine stečajni upravnik je sudu dostavio izvještaj o poduzetim radnjama sa prijedlogom za zaključenje stečajnog postupka u kojem navodi da trenutno nisu ostvareni uvjeti za prodaju jedine preostel imovine stčeajnog dužnika, a  iz razloga upravnih postupaka koji se vode kod nadležnog Općinskog suda u Cazinu - Zemljišnoknjižnog ureda odnosno Grada Cazina-Službe za imovinsko-pravne, geodetske i katastarske poslove, sa neizvjesnošću vremenskog roka za izvršenje harmonizacije u javnim knjigama, pa predlaže dasud razmotri prijedlog i donese rješenje o zaključenju stečajnog postupka.

Dana 20.07.2026. godine stečajni  upravnik je sudu dostavio dopunu prijedloga za zaključenje stečajnog postupka  kojim je konkretizirao  prijedlog za zaključenje stečajnog postupka  na način što  navodi da su ukupna prijavljena potraživanja iznosila 2.341.197,86 KM, odnosno potraživanja višeg isplatnog reda u iznosu od 664.691,11 KM, općeg isplatnog reda u iznosu od  1.676.506,75 KM, nižeg isplatnog red u  iznosu od 90.000,00 KM, te da su potraživanja višeg i općeg isplatnog reda namirena  u 100% iznosu, dok su potraživanja  nižeg isplatnog reda namirena u iznosu od 62,37%.

Nadalje, u prijedlogu navodi navodi da je  ovom stečajnom postupku stečajna masa  unovčena u postotku od 99,92%, stečajni dužnik nema više nepokretne niti pokretne imovine za unovčenje, 
te da postotak od 0,08% imovine stečajnog dužnika prestavlja površinu koja je sporna i koja je predmet dokazivanja kod nadležnog Općinskog suda u Cazinu – Zemljišno-knjižnog ureda, odnosno Grada Cazina-Službe za imovinsko-pravne, geodetske i katastarske poslove, pa u  odnosu na preostalu imovinu predlaže sudu da odobri stečajnom upravniku da nastavi zastupati stečajnu masu stečajnog dužnika u naprijed navedenim postupcima.

S tim u vezi, sud je odlučio kao pod tač. 5. i 6. izreke rješenja imajuću u vidu da se kod navedenih  organa vode upravni postupci čije je trajanje i ishod neizvjesno, a radi se o imovini stečajnog dužnika koja  je ušla u stečajnu masu  kojom upravlja stečajni upravnik, a ne stečajni dužnik i koja služi za namirenje troškova stečajnog postupka, stečajnih povjerilaca i povjerilaca stečajne mase, koja može biti stranka u postupku analognom primjenom odredaba člana 136. stav 3. u vezi sa članom 128. stav 1. tač. 1. i 2.. i  člana 129. i 130. Zakona o stečajnom postupku. 

Iz naprijed navedenih odredaba o naknadnoj diobi, naročito odredbe člana 128. stav 2. koja propisuje da zaključenje stečajnog postupka ne sprečava određivanje naknadne diobe,  vidljivo je da je sam Zakon stečajnoj masi ( i nakon brisanja stečajnog dužnika iz sudskog registra) priznao stranačku sposobnost. Dakle, Zakon je ius standi in iudicio (čl. 291. st. 2. ZPP-a) priznao stečajnoj masi, a ne stečajnom dužniku koji više ne postoji, svojstvo stranke u postupku. 

Nadalje, i iz odredaba člana 42. Zakona jasno proizilazi da stečajna masa može stvarati obaveze – dugove koji nisu dugovi stečajnog dužnika već upravo dugovi stečajne mase pa se tada u ime i za račun stečajne mase mogu voditi sporovi tako da se na odgovarajući način primjenjuju odredbe Zakona o stečajnom postupku i namirenju stečajnih povjerilaca  s čim u vezi je stečajna masa tada stranka u postupku te nosilac prava vlasništva i drugih prava.

Kako su u toku postupka provedene sve radnje vezane za unovčavanje imovine i namirenje povjerilaca (povjerioci višeg i općeg isplatnog reda  namireni u procentu od 100%,  povjerioci nižeg isplatnog reda u procentu od 62,37%)  i raspoloživa stečajna masa unovčena u procentu od 99,92%, a imajući u vidu činjenicu da bi daljnje vođenje stečajnog postupka samo proizvodilo dodatne troškove, čija je isplata kao i namirenje stečajnih povjerilaca nižeg isplatnog reda neizvjesna, ne može se očekivati u razumnom roku i zavisi od uspješnog okončanja naprijed navedenih postupaka, to je i odlučeno kao u izreci rješenja, u smislu odredbe člana 126.  i 140. stav  3. Zakona o stečajnom postupku.(„Službene novine F BiH“ br. 29/03, 32/04, 42/06 i 52/18).

PRAVNA POUKA:                                                                                 Stečajni sudija,

Protiv ovog rješenja  stečajni povjerilac                                                     Aladin Bajrić

i stečajni dužnik mogu izjaviti žalbu

Kantonalnom sudu u Bihaću u roku od

8 (osam) dana po proteku 2 (dva) radna 

dana od objave rješenja u  “Službenim 

novinama  FBiH“. Žalba se podnosi 

putem ovog suda. 

